b'\n_START_ARTICLE_\nIsabella (Brasilian kruununprinsessa)\n_START_PARAGRAPH_\nIsabella (port. Isabel Cristina Leopoldina Augusta, my\xc3\xb6hemmin kreivit\xc3\xa4r Eu; 29. hein\xc3\xa4kuuta 1846 Rio de Janeiro \xe2\x80\x93 14. marraskuuta 1921 Eu, Ranska) oli Brasilian keisarikunnan viimeinen kruununperillinen, joka toimi is\xc3\xa4ns\xc3\xa4 keisari Pedro II:n valtakaudella kolmesti maan sijaishallitsijana. Viimeisell\xc3\xa4 sijaishallitsijakaudellaan Isabella vahvisti vuonna 1888 orjuuden lakkauttamisen. T\xc3\xa4m\xc3\xa4 osittain johti vuoden 1889 vallankumoukseen, jossa keisarikunta kumottiin._NEWLINE_Isabella oli vanhempi keisari Pedro II:n ja t\xc3\xa4m\xc3\xa4n puolison Teresa Kristiinan kahdesta tytt\xc3\xa4rest\xc3\xa4. Veljiens\xc3\xa4 kuoltua jo lapsina h\xc3\xa4nest\xc3\xa4 tuli laillinen kruununperij\xc3\xa4. Isabella nai vuonna 1864 sotilaana tunnetun prinssi Gaston d\xe2\x80\x99Orl\xc3\xa9ansin, Eun kreivin, joka kuului Ranskan syrj\xc3\xa4ytettyyn Orl\xc3\xa9ans-hallitsijasukuun. Heille syntyi kolme poikaa._NEWLINE_Isabella toimi sijaishallitsijana is\xc3\xa4ns\xc3\xa4 pitkien Euroopan-matkojen aikana toukokuusta 1871 maaliskuuhun 1872, maaliskuusta 1876 syyskuuhun 1877 ja hein\xc3\xa4kuusta 1887 elokuuhun 1888. Jo ensimm\xc3\xa4isell\xc3\xa4 sijaishallitsijakaudellaan h\xc3\xa4n vahvisti vuonna 1871 niin sanotun Rio Branco -lain, joka m\xc3\xa4\xc3\xa4r\xc3\xa4si kaikki sen j\xc3\xa4lkeen syntyneet orjien lapset vapaiksi kansalaisiksi. Kolmannen sijaishallitsijakautensa aikana h\xc3\xa4n painosti paroni Cotegipen konservatiivihallituksen eroamaan ja nimitti p\xc3\xa4\xc3\xa4ministeriksi orjuudenvastustajana tunnetun Jo\xc3\xa3o Alfredo Corr\xc3\xaaa de Oliveiran, jonka hallitus laati pikimmiten niin sanotun kultaisen lain (Lei \xc3\x81urea) orjuuden t\xc3\xa4ydellisest\xc3\xa4 lakkauttamisesta ilman korvauksia orjanomistajille. Abolitionismin kannattajaksi itsekin k\xc3\xa4\xc3\xa4ntynyt Isabella vahvisti lain toukokuussa 1888 heti kun se oli hyv\xc3\xa4ksytty parlamentissa. T\xc3\xa4m\xc3\xa4 k\xc3\xa4\xc3\xa4nsi Brasilian vanhoilliset piirit h\xc3\xa4nt\xc3\xa4 ja koko keisarihuonetta vastaan._NEWLINE_Vuoden 1889 tasavaltaisen vallankumouksen j\xc3\xa4lkeen keisariperhe karkotettiin maasta ja Isabella asui loppuik\xc3\xa4ns\xc3\xa4 Ranskassa. Karkotusp\xc3\xa4\xc3\xa4t\xc3\xb6s kumottiin vuonna 1920, mutta h\xc3\xa4n oli silloin jo liian huonokuntoinen matkustamaan, ja kuolikin seuraavana vuonna miehelleen kuuluneessa Eun linnassa. Bragan\xc3\xa7an hallitsijasuvun brasilialainen haara sammui Isabellan kuollessa. Isabellan ja h\xc3\xa4nen miehens\xc3\xa4 j\xc3\xa4\xc3\xa4nn\xc3\xb6kset siirrettiin Ranskasta Brasilian Petr\xc3\xb3polisiin vuonna 1971, jolloin h\xc3\xa4nelle j\xc3\xa4rjestettiin valtiolliset hautajaiset.'